**

# Materiál na rokovanie

**Hospodárskej a sociálnej rady SR**

# dňa 7.12.2015

**K bodu č. 3)**

**Stanovisko k**

**návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov**

**Všeobecne k návrhu nariadenia:**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov (ďalej len „nariadenie vlády“), sa predkladá na základe Plánu legislatívnych úloh vlády Slovenskej republiky na rok 2015. Dôvodom predloženia návrhu nariadenia vlády je transpozícia smernice Európskeho parlamentu a Rady 2013/55/EÚ z 20. novembra 2013, ktorou sa mení smernica 2005/36/ES o uznávaní odborných kvalifikácií a nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu (nariadenie o IMI).

Návrh nariadenia vlády obsahuje doplnenie odborných pracovných činností farmaceuta po absolvovaní predpísaného štúdia, spresnenie a doplnenie ustanovení o odbornej príprave farmaceuta, sestry a pôrodnej asistentky, zosúlaďuje sa najnižší počet hodín teoretickej výučby a praktickej výučby zubného lekára a umožňuje do špecializačného štúdia lekára započítať časť ukončeného špecializačného štúdia v taxatívne ustanovených špecializačných odboroch. Na základe požiadaviek aplikačnej praxe sa dopĺňa nová certifikovaná pracovná činnosť pre lekárov, nový špecializačný odbor pre sestry na výkon špecifických pracovných činností a dopĺňajú sa špecializačné odbory pre zdravotníckych laborantov pre špecifické úseky laboratórií, zosúlaďujú sa stupne vzdelania, v ktorých sa môže pôrodná asistentka vzdelávať na vysokých školách so Sústavou študijných odborov Slovenskej republiky vydanou Ministerstvom školstva, vedy, výskumu a športu Slovenskej republiky a rozširujú sa kvalifikačné predpoklady na výkon odborných pracovných činností v zdravotníckom povolaní fyzik a v zdravotníckom povolaní laboratórny diagnostik. Predložený návrh nariadenia vlády nebude mať vplyv na rozpočet verejnej správy, na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti.

**Pripomienky k návrhu nariadenia:**

ZMOS k návrhu nariadenia pripomienky neuplatňuje.

**Záver:**

ZMOS navrhuje, aby HSR SR odporučila návrh nariadenia na ďalšie konanie.

**Michal Sýkora**

**predseda**